Document ID: 32003R1358

Komisijas Regula (EK) Nr. 1358/2003
(2003. gada 31. jūlijs),
ar ko īsteno Eiropas Parlamenta un Padomes Regulu (EK) Nr. 437/2003 par statistikas pārskatiem attiecībā uz pasažieru, kravu un pasta gaisa pārvadājumiem un ar ko groza tās I un II pielikumu
(dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes Regulu (EK) Nr. 437/2003 (2003. gada 27. februāris) par statistikas pārskatiem attiecībā uz pasažieru, kravu un pasta gaisa pārvadājumiem [1], jo īpaši tās 10. pantu,
tā kā:
(1) Atbilstoši 10. pantam Regulā (EK) Nr. 437/2003 Komisijai jānosaka pasākumi minētās Regulas īstenošanai.
(2) Jāizveido saraksts ar Kopienas lidostām, izņemot tās lidostas, kurās notiek tikai neregulāra komerciāla satiksme, un piešķiramajām atkāpēm.
(3) Pietiekami sīki jāprecizē formāts, kādā jānosūta dati, lai nodrošinātu šo datu ātru un efektīvu apstrādi.
(4) Jāizstrādā pasākumi, kas attiecas uz statistikas rezultātu izplatīšanu.
(5) Atbilstoši 10. panta pirmajam ievilkumam Regulā (EK) Nr. 437/2003 Komisijai jāpielāgo šās regulas pielikumos minētās specifikācijas.
(6) Jāpielāgo datu nosūtīšanas ierakstu struktūra, kodi un definīcijas, kas minētas I un II pielikumā Regulā (EK) Nr. 437/2003.
(7) Tādēļ attiecīgi jāgroza Regula (EK) Nr. 437/2003.
(8) Šajā regulā paredzētie pasākumi saskan ar atzinumu, ko sniegusi Statistikas programmas komiteja, kas izveidota ar Padomes Lēmumu 89/382/EEK/Euratom [2],
IR PIEŅĒMUSI ŠO REGULU.
1. pants
Regulas (EK) Nr. 437/2003 3. panta 2., 4. un 5. punkta mērķiem saraksts ar Kopienas lidostām, izņemot tās lidostas, kurās notiek tikai neregulāra komerciāla satiksme, un atkāpēm ir tāds, kāds norādīts šās regulas I pielikumā.
2. pants
Regulas (EK) Nr. 437/2003 7. panta mērķiem rezultātus nosūta atbilstoši datu datņu un pārraides līdzekļu aprakstam, kas minēts šās regulas II pielikumā.
3. pants
Regulas (EK) Nr. 437/2003 8. panta 1. punkta mērķiem Komisija izplata visus datus, kurus dalībvalstis nav deklarējušas kā konfidenciālus, jebkuros datu nesējos un ar jebkādu datu struktūru.
4. pants
Regulas (EK) Nr. 437/2003 I un II pielikumu aizstāj ar šās regulas III pielikuma tekstu.
5. pants
Šī regula stājas spēkā divdesmitajā dienā pēc publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2003. gada 31. jūlijā

Labels: 12
8